Osobitná časť

K § 1

K odseku 1 
Určuje sa, že právnickou osobu so 100 % majetkovou účasťou štátu je Slovenská reštrukturalizačná spoločnosť, s. r. o. (ďalej len „spoločnosť“). Táto spoločnosť je založená Ministerstvom financií Slovenskej republiky.

K odseku 2
Výška posilnenia vlastných zdrojov financovania spoločnosti je 20 miliónov eur. Tieto prostriedky bude môcť spoločnosť použiť na odkupovanie všetkých zistených pohľadávok pôvodného veriteľa skupiny pre nezabezpečené pohľadávky z reštrukturalizácie, s ktorými sú spojené všetky práva podľa osobitného predpisu, uvedených v reštrukturalizačnom pláne od tohto pôvodného veriteľa. Toto odkupovanie sa uskutoční za odplatu neprevyšujúcu 50 % celkovej sumy takýchto pohľadávok, najviac však za odplatu vo výške pomoci de minimis, tzn. 200 tis. eur. 
Príklad: ak sú všetky zistené pohľadávky pôvodného veriteľa 500 tis. eur (rozdelené na novú pohľadávku v hodnote 250 tis. eur (50 %) a na majetkové právo vo zvyšnej časti, tzn. 250 tis. eur), spoločnosť môže odkúpiť od tohto pôvodného veriteľa všetky zistené pohľadávky vo výške 500 tis. eur, avšak len za odplatu 200 tis. eur (nesmie však ísť o odplatu vyššiu ako je polovica celkovej sumy všetkých zistených pohľadávok, čo je v našom prípade 250 tis. eur, keďže však platí aj druhá podmienka, že nesmie byť prekročená výška pomoci de minimis 200 tis. eur, vyplatí sa len 200 tis. eur).

K odseku 3
Pred odkupovaním pohľadávok spoločnosť vyzve pôvodných veriteľov na základe jej verejnej výzvy zverejnenej v dennej tlači s celoštátnou pôsobnosťou a na webovom sídle spoločnosti. Vo verejnej výzve sa určí, ktorej reštrukturalizácie sa verejná výzva týka, taktiež sa v nej určia podmienky odkúpenia a lehota na odkupovanie.

K odseku 4
Spoločnosť môže zabezpečovať odkupovanie pohľadávok a uplatňovanie a vymáhanie týchto pohľadávok aj prostredníctvom iných právnických osôb so 100 % majetkovou účasťou štátu, pričom na uvedené účely môže táto právnická osoba vykonávať činnosti v rozsahu zmluvného poverenia spoločnosťou.

K § 2

Navrhuje sa, aby nariadenie vlády SR nadobudlo účinnosť dňom vyhlásenia.